# ACTA DE LA SESSIÓ ORDINÀRIA CELEBRADA PER L’AJUNTAMENT PLE EN DATA VINT-I-CINC DE JUNY DE DOS MIL DOTZE

**Identificació de la sessió**

Caràcter: Ordinari

Data: 25 de Juny de 2012

Lloc: Sala d’Actes de l’Ajuntament de Fontcoberta

Hora. Les 21’30h.

**Assistents:**

Alcalde: Sr. Joan Estarriola i Vilardell

Regidors:

* Sra. Pilar Busquets i Barceló

- Sr. Carles Pedrola Carreras

* Sr . Narcís Bartis Bosch
* Sr. Lluís Freixa Macià
* Sra. Consol Mas i Torres.
* Sr. Francesc Molina Jiménez

Excusen assistència el Srs. Xavier Cros Verdaguer i Jaume Roura Noguer

Hi assisteix, com a Secretària de la Corporació, la Sra. Maria Grau i Pagès.

L’Alcalde-President obre l’acte públic i es procedeix a tractar els assumptes inclosos a l’ordre del dia .

**1r.- APROVACIO ACTA ANTERIOR.-**

Els membres de la Corporació disposen d’una fotocòpia de l’esborrany de l’acta de la sessió celebrada el dia 28 de maig de 2012, que és aprovada per unanimitat i sense cap esmena.

**2n.-INFORMACIO DECRETS D’ALCALDIA**

El Sr. Alcalde dóna compte al Ple de les resolucions d’alcaldia núm. 51 a la 68/2012. El Ple es dóna per assabentat.

**3r.- INFORMACIONS DE L’ALCALDIA I DEL DESPATX OFICIAL**

Pren la paraula el Sr. Alcalde i dóna compte al Ple de l’última correspondència oficial rebuda, de la que cal destacar:

* Escrit de CILMA comunicant convocatòria d’Assemblea General
* Escrit del Col·legi de Periodistes de Catalunya en el que adjunten la Guía de la Comunicació de les Comarques de Girona 2012.
* De l’Institut Català de les Dones exemplars dels nous materials divulgatius de la línia d’atenció a les dones en situació de violència.
* Escrit de la Diputació de Girona en el comuniquen la concessió d’una subvenció per a millora del material informàtic de l’Ajuntament d’import 1.766,58 €.
* Escrit de Dipsalut en la que accepten la sol·licitud per l’execució del programa d’avaluació higiènica i sanitària de les piscines d’ús públic.
* Escrit del Consell Comarcal en el que comuniquen el certificat de creació de la comissió comarcal de protecció civil.
* Escrit del Consell Comarcal en el que comuniquen la denegació de la subvenció del XXIX Certamen Literari Alzina Reclamadora.

A continuació el Sr. Alcalde explica a la Corporació que demà dia 26 a les 13h es realitzarà el replanteig de l’obra d’ampliació de l’escola Alzina Reclamadora.

- Seguidament dóna compte al Ple de la signatura d’un conveni i d’una hipoteca unilateral pel promotor de GER-VI-Gin SL com a garantia de l’import del just i preu dels terrenys a expropiar, per vialitat de la zona industrial.

- Explica a la Corporació que s’ha comprat una desbrossadora lateral per netejar marges, d’import 5.000,00 euros.

- Explica a continuació que el pregoner de la festa Major d’enguany serà el Sr. Josep Mª Murià, fill d’exiliats catalans i professor de la Universitat de Jalisco, que va ser l’artifex de l’intercanvi cultural de

l’any passat a Mèxic, i amb molt de gust ho ha acceptat, ja que el mes de juliol estarà a Catalunya.

**4t.-APROVACIÓ DEFINITIVA DEL PROJECTE D’AMPLIACIÓ DEL CEMENTIRI MUNICIPAL**

El Ple de l’Ajuntament en la sessió ordinària celebrada el dia 26 de març de 2012 va acordar aprovar inicialment el Projecte d’ampliació del cementiri municipal, redactat pels serveis tècnics de l’Ajuntament.

Atès que no s’ha presentat cap mena de reclamació en el termini d’exposició pública del projecte d’ampliació del cementiri municipal, redactat pels serveis tècnics de l’Ajuntament, BOP núm. 84 de data 2 de maig de 2012, d’acord amb el que determinen els art. 235 del D.L. 2/2003, de 28 d’abril, pel qual s’aprova el text refós de la Llei municipal i de Règim Local de Catalunya i l’art. 37 del Reglament d’Obres, Activitats i Serveis dels ens locals, es proposa l’aprovació definitiva de l’esmentat projecte.

Arribada la votació, per unanimitat, s’acorda:

1.-Aprovar definitivament el projecte d’ampliació del cementiri municipal, redactat pels serveis tècnics de l’Ajuntament.

2.- Exposar l’aprovació definitiva del projecte al públic, d’acord amb el que determinen els art. 235 del D:L: 2/2003, de 28 d’abril, pel qual s’aprova el text refós de la Llei municipal i de règim local de Catalunya i l’art. 37 del Reglament d’Obres, Activitats i Serveis dels ens locals

**5è.- PRECS I PREGUNTES**

Arribat el torn de precs i preguntes, pren la paraula el Regidor Sr. Francesc Molina i demana explicació del projecte de la Zona Industrial i del conveni.

El Sr. Alcalde contesta i explica que a finals de l’any 2008 es va signar i aprovar un conveni urbanístic amb GER-VI-GIN SL, en el que ja es convenia l’expropiació dels terrenys destinats a vialitat entre altres clàusules i pactes.

Que es va fer una modificació del projecte ja que l’equip de govern que havia entrat i del que ell era Alcalde no estava d’acord amb la ubicació de les naus, per tant varen fer retirar les naus més enrere i que la façana donés a la Ctra. de Banyoles, fer un canvi de vial i enjardinar la zona del davant que dóna a la carretera.

Amb aquests canvis el promotor va perdre parcel·les i per tant va demanar poder fer duplicitat d’activitat i divisió horitzontal. Amb aquests canvis les naus tindrien façana per un carrer i per l’altre.

L’Ajuntament hi va estar d’acord sempre que hi hagués compensacions. Així es va posar dintre l’àmbit, la rotonda d’accés a la zona industrial i la urbanització del C/Triops, on hi ha el magatzem de la farmàcia.

Cal dir també que quan es va obrir la rasa per les canonades del gas i s’estava fent l’obra del C/Mare de Déu de la Font es va pactar amb el promotor de fer en aquell moment el sanejament fins a la zona industrial, però al no complir amb el projecte aprovat es va aturar l’obra.

Fa uns dos mesos el promotor va demanar que se li retornés l’aval bancari que tenia dipositat a l’Ajuntament com a garantia de les obres d’urbanització, atès que tenia unes quantes parcel·les de la zona afectades en el registre de la propietat, per a donar cobertura a la fiança de l’obra d’urbanització.

Al mateix temps va començar l’obra d’urbanització que es va aturar dues vegades per manca de documentació.

Estudiat tot el projecte i el conveni aprovat a l’any 2008, es va arribar a la conclusió, que abans de retornar l’aval bancari dipositat a l’Ajuntament, el promotor havia de respondre d’alguna manera amb el preu de l’expropiació dels terrenys que l’Ajuntament havia de portar a terme. Després de moltes negociacions es va arribar a l’entesa de redactar un annex de conveni en el que s’exigia la constitució d’una hipoteca unilateral a favor de l’Ajuntament de Fontcoberta gravant una parcel·la de la zona industrial.

El passat dia 21 de juny es va signar davant el notari de Banyoles la hipoteca, es va enviar de forma telemàtica al registre de la Propietat de Banyoles i es va retornar l’aval.

També dir que s’ha contractat l’empresa CECAM pel control de les obres de la zona industrial. La despesa dels controls periòdics que farà l’esmentada empresa irà a càrrec de GER-VI-GIN SL.

Actualment el promotor de la zona industrial ha presentat la documentació que mancava a l’Ajuntament, i disposen també de l’autorització de carreteres i únicament els falta la signatura del conveni amb l’ACA per a començar les obres d’urbanització.

Seguidament el mateix regidor demana com està la connexió del 3r col·lector de la depuradora.

Contesta el Sr. Alcalde i diu que el dia d’avui acompanyat del tècnic municipal han anat a una entrevista amb la Sra. Núria Gómez de Governació per solucionar aquest tema, i els ha dit que poca cosa hi pot fer-hi.

Han parlat de vincular-lo al PUOSC d’enguany. Actualment en els projecte hi entren baixes i millores d’obres.

Atès que la subvenció de l’obra del Pla d’Obres d’enguany està dintre el programa dels petits municipis i està subvencionada per la Diputació. Per tant es demanarà hora amb el Sr. Soy i es consultarà si amb la baixa de l’obra que tenim inclosa en el PUOSC/2012 es podrà incloure la connexió del 3r col·lector de la depuradora.

Que la Generalitat l’interessa molt poder inaugurar-la, però que ell no la deixa inaugurar, ja que creu que per fer-ho ha de funcionar el 100%.

Es parla llargament de la connexió dels dos col·lectors i dels escrits enviats a l’ACA i la resposta donada en la que es neguen a la connexió del 3r col·lector.

A continuació la regidora Sra. Consol Mas demana com està el tema del Patronat de Can Jan, si es farà dinamització i si hi havia romanent de tresoreria.

Pren la paraula la regidora Sra. Pilar Busquets i diu que el Patronat està anul·lat. A Can Jan es seguiran fent exposicions. En aquests moments s’està preparant una exposició de ceràmica que és una donació del Sr. Albert Telesse, i que s’exposarà a les vitrines. També es passarà el DVD del municipi de Fontcoberta. Que 3 o 4 dies a l’any es faran jornades de portes obertes amb una guia per fer les pertinents explicacions i que els dies de la festa major de Fontcoberta d’enguany s’exposaran els rellotges que hi havia en un principi a la Sala Gran.

Que el romanent de tresoreria de Can Jan es va incorporar en el pressupost de l’exercici 2012.

La Sra. Consol Mas pregunta sobre la ceràmica.

Contesta el Sr. Alcalde i diu que és una col·lecció privada del Sr. Albert Telesse metge dermatòleg, President de l’Associació de ceramolegs, que havia viscut a Can Valentí de Fontcoberta, en vol fer la donació al poble i que sigui exposada. Aquesta ceràmica la va anar recollint de les obres que es feien a les cases de la contrada, a casa seva, a Cal Ferrer, Can Pujol, la Rectoria . . . ., és una col·lecció de peces catalogades des del romans fins el S.XIX . Cada peça va acompanyada de fotografia amb la peça complerta i autèntica, amb informació de l’estil i on està feta i trobada. Es una col·lecció molt interessant.

La Sra. Consol Mas proposa exposar una col·lecció de peces d’eines del camp, d’un senyor de Lloret que també la cediria.

La Pilar Busquets diu que no hi ha lloc per una exposició tant gran de forma permanent.

El Sr. Alcalde manifesta que el que s’exposi a Can Jan ha de tenir certa coherència, i ara ho te. A les Sales de dalt s’exposa la hidrografia, la fauna i la vegetació, el patrimoni històric del municipi i ara les peces de ceràmica que també són del municipi.

L’objectiu és que la biblioteca sigui una aula d’estudi del Patronat de l’Estany i la Universitat de Girona.

La Sala gran de baix, d’exposicions i la Sala de Pedra la sala dels vídeos (El so de les campanes, el de Fontcoberta i el del Triops.

El que s’hauria d’aconseguir és que tota la part del sistema hidrològic fos un complement del Museu Darder de Banyoles.

El Sr. Alcalde acaba dient que el que es pretén de Can Jan és mostrar i exposar el que tenim del nostre municipi.

A continuació el regidor Sr. Francesc Molina comenta que la senyal de perill de la Ctra en direcció a Banyoles ha caigut i s’hauria de tornar a instal·lar.

El Sr. Alcalde diu que ja avisarà a la brigada municipal.

Segueix el regidor Sr. Lluís Freixa i demana quants cartells informatius com el que hi ha a la Plaça de Catalunya s’han instal·lat en el municipi.

La regidora Sra. Pilar Busquets li contesta dient que ara per ara no n’hi ha cap més però s’instal·laran dos més, un a l’entrada del pavelló i un altre a Vilavenut.

Segueix el mateix regidor i es queixa de que en el passat Ple es va aprovar la pròrroga de la concessió de la gestió del bar de la piscina municipal a l’empresa Girosos, i ells ja havien repartit informació abans buscant gent per portar el bar.

El Sr. Alcalde contesta dient que el motiu de que l’empresa repartís informació va ser perquè d’acord amb les clàusules del contracte, aquest no s’havia rescindit per cap de les dues parts i l’empresa ja havia entrat abans al registre de l’Ajuntament la corresponent sol·licitud. Que segons consta a l’Ajuntament hi ha dues persones joves del poble que l’empresa ha contractat per a treballa-hi.

A continuació el Sr. Lluís Freixa comenta que s’hauria d’avisar als mossos perquè fa molts dies que a la Plaça de Catalunya hi ha una furgoneta abandonada.

Es contesta que ja s’ha avisat als mossos.

I no havent-hi més assumptes a tractar, ni precs ni preguntes a formular, el Sr. Alcalde dóna per acabada la sessió a les vint-i-tres hores vint minuts.

Vist i Plau

L’Alcalde La Secretària